[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.11.2006

SEC(2006) 1493 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για τις δαπάνες του ΕΓΤΠΕ-τμήμα Εγγυήσεων Σύστημα έγκαιρης προειδοποίησης αριθ. 9–10/2006

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Σχόλια για την εκτελεση του προΰπολογισμου 2006 3

3. Συμπερασματα 5

1. Εισαγωγή

Στο παράρτημα I εμφαίνεται το πραγματικό επίπεδο εκτέλεσης του προϋπολογισμού για την περίοδο από τις 16 Οκτωβρίου 2005 έως τις 31 Αυγούστου 2006, συγκριτικώς προς την πορεία των δαπανών που ορίζεται από τον δείκτη, όπως θεσπίστηκε βάσει των διατάξεων του άρθρου 7 του κανονισμού (EΚ) αριθ. 2040/2000 του Συμβουλίου, της 26ης Σεπτεμβρίου 2000, σχετικά με τη δημοσιονομική πειθαρχία[1].

2. Σχόλια για την εκτελεση του προΰπολογισμου 2006

Κατωτέρω σχολιάζονται εν συντομία οι σημαντικότερες αποκλίσεις μεταξύ του πραγματικού επιπέδου και του επιπέδου εκτέλεσης όπως προβλέπεται από τον δείκτη για τους διάφορους τομείς του προϋπολογισμού 2006 (Σημείωση: εντός παρενθέσεως σημειώνεται το τρέχον επίπεδο υπέρβασης (+) ή υστέρησης (–) εκτέλεσης).

2.1. Νομισματικοί παράγοντες

Ισοτιμία δολαρίου/ευρώ

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Σύμφωνα με το άρθρο 8 παράγραφος 1 του κανονισμού (EΚ) αριθ. 2040/2000, ο προϋπολογισμός που εγκρίθηκε από την Αρμόδια για τον Προϋπολογισμό Αρχή καταρτίστηκε με βάση τη μέση ισοτιμία 1 ευρώ = 1,22 $ για το διάστημα Ιουλίου-Σεπτεμβρίου 2005. Σημειωτέον ότι, για το διάστημα από την 1η Αυγούστου 2005 έως τις 31 Ιουλίου 2006, η μέση ισοτιμία ήταν περίπου 1 ευρώ = 1,22 $, δηλαδή στο επίπεδο της ισοτιμίας που χρησιμοποιήθηκε για την κατάρτιση του προϋπολογισμού 2006.

2.2. Υποκατηγορία 1α – Δαπάνες ΚΓΠ (χωρίς την αγροτική ανάπτυξη)

2.2.1. Παρεμβάσεις στις γεωργικές αγορές (– 399,1 εκατομμύρια ευρώ)

Η Επιτροπή επισημαίνει ότι με βάση τις προβλέψεις των κρατών μελών η παρούσα υστέρηση εκτέλεσης για την περίοδο μέχρι τις 31 Αυγούστου 2006 μειώνεται έπειτα σε περίπου 363,0 εκατομμύρια ευρώ έως τα τέλη της χρήσης. Η Επιτροπή επικαιροποίησε τις εκτιμήσεις της ως προς τις δημοσιονομικές ανάγκες και αναμένει ότι η υστέρηση εκτέλεσης στα τέλη της χρήσης θα κινηθεί στο επίπεδο των –250,0 εκατομμυρίων ευρώ περίπου, δηλαδή θα είναι χαμηλότερη από το επίπεδο που προκύπτει από τις προβλέψεις των κρατών μελών.

2.2.2. Οπωροκηπευτικά (– 162,1 εκατομμύρια ευρώ)

Η εικόνα απορρόφησης των πιστώσεων στον ανωτέρω τομέα οφείλεται στους ίδιους ακριβώς λόγους με εκείνους που εξετέθησαν στην έκθεση αριθ. 5–6/2006 του συστήματος έγκαιρης προειδοποίησης.

2.2.3. Επιστροφές για προϊόντα εκτός παραρτήματος I (– 123,7 εκατομμύρια ευρώ), Κλωστικά φυτά (– 33,1 εκατομμύρια ευρώ), Χοίρειο κρέας, αυγά και πουλερικά (– 54,9 εκατομμύρια ευρώ)

Η εικόνα απορρόφησης των πιστώσεων στους ανωτέρω τομείς οφείλεται στους ίδιους ακριβώς λόγους με εκείνους που εξετέθησαν στην έκθεση αριθ. 7/2006 του συστήματος έγκαιρης προειδοποίησης.

2.2.4. Ζάχαρη (+ 254,5 εκατομμύρια ευρώ), Γάλα και γαλακτοκομικά προϊόντα (– 161,5 εκατομμύρια ευρώ)

Η κατάσταση όσον αφορά την αναμενόμενη εικόνα απορρόφησης των πιστώσεων για τη ζάχαρη περιγράφηκε στην έκθεση αριθ. 8/2006 του συστήματος έγκαιρης προειδοποίησης.

Η Επιτροπή επισημαίνει το τρέχον επίπεδο εκτέλεσης του προϋπολογισμού για τον τομέα του γάλακτος. Ωστόσο, το Συμβούλιο ενέκρινε την πρόταση ως προς το χρονισμό πληρωμής των εισφορών επί του γάλακτος εκ μέρους των οικείων κρατών μελών. Ως εκ τούτου, για τον ανωτέρω τομέα αναμένεται έως τα τέλη της χρήσης υπέρβαση εκτέλεσης των κονδυλίων του προϋπολογισμού, η οποία τη στιγμή αυτή εκτιμάται σε 160,0 εκατομμύρια ευρώ. (Σημείωση: η έκθεση αριθ. 8/2006 του συστήματος έγκαιρης προειδοποίησης δίνει αναλυτική εξήγηση για το αναμενόμενο επίπεδο εκτέλεσης στον υπόψη τομέα έως τα τέλη της χρήσης)

2.2.5. Λοιπά μέτρα παρέμβασης στην αγορά

Όσον αφορά τα λοιπά μέτρα παρέμβασης στην αγορά, η Επιτροπή αναμένει υστέρηση εκτέλεσης στις εξής αγορές: σιτηρά, ρύζι, επισιτιστικά προγράμματα, ελαιόλαδο, οίνος, προώθηση προϊόντων και βόειο κρέας.

2.2.6. Άμεσες ενισχύσεις (– 932,1 εκατομμύρια ευρώ)

Η Επιτροπή επισημαίνει ότι το ανωτέρω τρέχον συνολικό επίπεδο υστέρησης εκτέλεσης που συνάγεται από τον δείκτη για την περίοδο μέχρι τις 31 Αυγούστου 2006 μειώνεται σε 785,0 εκατομμύρια ευρώ έως τα τέλη της χρήσης. Η Επιτροπή επικαιροποίησε τις εκτιμήσεις της ως προς τις δημοσιονομικές ανάγκες και αναμένει ότι η υστέρηση εκτέλεσης στα τέλη της χρήσης θα κινηθεί στο επίπεδο των– 660,0 εκατομμυρίων ευρώ περίπου στον ανωτέρω τομέα.

Η υστέρηση αυτή εκτέλεσης συγκεντρώνεται κυρίως σε ορισμένα κράτη μέλη τα οποία την δικαιολόγησαν επικαλούμενα πλήθος διοικητικών προσφυγών των δικαιούχων οι οποίες ανακύπτουν κατά κύριο λόγο από την κατανομή δικαιωμάτων μεταξύ τους. Τα κράτη επικαλέστηκαν επίσης διοικητικές δυσκολίες στην εκκαθάριση φακέλων για ενισχύσεις και στην καταβολή των σχετικών χρημάτων. Τέλος, ορισμένα κράτη μέλη ανέφεραν ότι τα μικρά ποσά της αναμενόμενης ενίσχυσης προς είσπραξη οδήγησαν πολλούς δικαιούχους να αποποιηθούν του δικαιώματος είσπραξης ενίσχυσης, συμβάλλοντας επίσης τοιουτοτρόπως στην υστέρηση απορρόφησης των πιστώσεων του προϋπολογισμού.

2.2.7. Λογιστικός έλεγχος των γεωργικών δαπανών (– 160,9 εκατομμύρια ευρώ)

Η ανωτέρω εικόνα απορρόφησης των πιστώσεων στον υπόψη τομέα, η οποία αναμένεται να διαρκέσει έως τα τέλη της χρήσης, οφείλεται στους ίδιους ακριβώς λόγους με εκείνους που εξετέθησαν στην έκθεση αριθ. 8/2006 του συστήματος έγκαιρης προειδοποίησης.

3. Συμπερασματα

Για την υποκατηγορία 1α, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2005 έως τις 31 Αυγούστου 2006 ανήλθε σε 41 144,7 εκατομμύρια ευρώ, δηλαδή σε ποσοστό 95,1% των διαθέσιμων πιστώσεων. Η συνολική υστέρηση ανάλωσης των πιστώσεων του προϋπολογισμού σε σύγκριση με το επίπεδο του δείκτη ανήλθε σε περίπου – 1.191,7 εκατομμύρια ευρώ για την ίδια περίοδο, αφορά δε κυρίως τις άμεσες ενισχύσεις. Η Επιτροπή παρακολουθεί εκ του σύνεγγυς την κατάσταση. Το τελικό επίπεδο υστέρησης εκτέλεσης για το έτος θα εξαρτηθεί από την επιτυχία με την οποία τα κράτη μέλη θα επιλύσουν τις δυσκολίες εφαρμογής του υπόψη μηχανισμού έως τα τέλη της χρήσης.

Για την υποκατηγορία 1β, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2005 έως τις 31 Αυγούστου 2006 ανήλθε σε 4 736,9 εκατομμύρια ευρώ, δηλαδή σε ποσοστό 61,0% των διαθέσιμων πιστώσεων. Κατά την παρούσα χρονική στιγμή, η Επιτροπή αναμένει ότι οι πιστώσεις για την αγροτική ανάπτυξη θα εκτελεσθούν όπως προτείνεται στον προϋπολογισμό 2006.

ΠΑΡΑΡΤΗΜΑ

[pic]

[pic]

[1] ΕΕ L 244 της 29.9.2000, σ. 27.